text: 38-årig bryder ind i bådeskur – og truer politifolk på livet
  07 juli 2016 kl. 08.41
  En mand fra Haderslev er anholdt og sigtet for trusler mod politiet efter indbrud.
  Onsdag aften begik en 38-årig indbrud i et bådehus på Damstien i Haderslev.
  Et vidne forsøgte at tilbageholde manden. Men så trak indbrudstyven kniv og gav flere knytnæveslag.
  Politiet kom til stedet og anholdt manden. Igen trak han en lommekniv frem, men denne gang fik han ikke åbnet den.
  - I forbindelse med anholdelsen sparkede og spyttede manden, og under transporten truede han betjentene verbalt på livet, fortæller vagtchef ved Syd- og Sønderjyllands Politi, Erik Lindholdt, til TV SYD.
  38 årig mand fra Haderslev anholdt og sigtet for trusler mod polititjenestemand samt indbrud.  #politidk
  
  